ལྷུག་རྩོམ་སྙན་དེབ་༼ཕར་རྒྱབ་ཀྱི་ལོ་ཟླ༽ཞེས་པར་སྙན་ངག་པས་རང་ཉིད་ཀྱི་ལྷུག་རྩོམ་སྙན་ངག་རྣམས་གངསསྒེའུ་ཁུང་གསང་ཉནརང་ཁྱིམསེམས་ཚོརཞེས་པའི་ལེ་ཚན་ལྔ་རུ་བགོས་ཏེ་པར་དུ་བཏབས་ཡོད།དེ་དག་ལས་དམིགས་བསལ་གྱིས་གླེང་ན།ལྷུག་རྩོམ་སྙན་ངག་གངས་ཞེས་པའི་གངས་ཀྱི་ངོས་འཛིན་ནི་ཧ་ཅང་སླ་སྟེ།དེ་ནི་སྙན་ངག་པ་ལ་འཇིག་རྟེན་འདིར་སྐྱོ་གར་གྱི་སྣང་བ་ཐོབ་རྗེས་སུ།ད་དུང་ཡང་རེ་ལྟོས་ཀྱི་མིག་ཟུང་གཏད་ས་དང་རྣ་བ་བླག་ས།འཁྲུལ་སྣང་གི་འཚོ་བའི་བར་སྟོང་དུ་ལྷིང་འཇགས་བསྐྲུན་པའི་བྱམས་སེམས་ཀྱི་ཕྱག་གཡས་བརྐྱང་མཁན་ནི་གངས་སོ།།སྙན་ངག་པ་ཁོ་ནར་མ་ཟད་གནས་འགྲོ་མ་དང་ཡུལ་གྱར་པ་དེ་དག་གི་ཡང་བསམ་པའི་རྩེ་ཟུག་ས་དང་འདོད་པའི་མཁོ་སོད་པའི་དྲན་གདུང་དང་ལེགས་སྨོན་ཀློང་གི་བསམ་གཞིག་གི་སྣེ་མོར་ཐོགས་པའི་མཐོ་སྒང་གི་མཆོད་རྟེན་ཞིག་ཀྱང་ཡིན་ངེས་སོ།།སྙན་ངག་པས་མི་རིགས་དང་འཆམ་མཐུན་གྱི་སྙིང་རྩ་དམ་པོར་བསྡམས་ནས་སུ་དང་གང་ཞིག་ལ་རེ་ཆད་སྐྱོ་སྡུག་གི་གནས་བབ་ལྷུག་པོར་བརྗོད་ནས་སེམས་ཀྱི་ལོག་ཕེབས་ལ་ཁ་བཏགས་ཕྱར་བཞིན་མཆིས།ལྷུག་རྩོམ་སྙན་ངག་གིས་དེ་ལྟར་དོན་བརྗོད་དང་བརྩེ་བའི་མེ་ལྕེ་དྲག་ཏུ་སྦར་ནས་དྲོད་ལམ་གྱི་སྣང་ཚོར་རྒྱང་རིང་དུ་སྐུར་བཞིན་ཡོད་ལ།སྙན་ངག་པས་ཁེར་རྐྱང་གི་གདུང་ཤུགས་སྙན་ངག་ལ་བཅངས་ནས་ནང་སེམས་ཀྱི་རེ་བཞག་ལ་བསྐྱར་གསོ་བྱེད་ཀྱིན་ཡང་འདུག་གོ།